Hald (bygning)

Hald er navnet på en eiendom i Mandal i Agder, med adressen Halseveien 37.

Bygningene 
På eiendommen ligger et bygningskompleks som består av ett midtre bygg og to fløyer.

Bygget i midten ble opprinnelig oppført rundt 1795 i Eikvåg utenfor Farsund, og kaltes der «Krohns hus». Rundt 1897 flyttet Jens Bugge denne bygningen til Mandal.

De to fløyene er også flyttet til den nåværende plassering fra andre steder. Den vestre fløy var opprinnelig et eldre hus i bydelen Malmö i Mandal. Den østre fløy var et eldre hus i Kleven i Mandal, bygget omkring 1750.

Hald er rikt utsmykket. Hovedinngangen i midtre bygg har en dør i senrokokkostil. I venstre fløy finnes et utskåret og dekorert tak i renessansestil med 42 utskårne hoder. Hodene er alle forskjellige og symboliserer blant annet sorg, glede, mismot og fortvilelse. Også østre fløy har en inngangsdør i rokokkostil, en flott utsmykket forhall og den severdige «blåsalen».

I 1939 kjøpte Halse og Harkmark kommune stedet. Fra 1946 og til 1986 var Hald eid av Den norske Santalmisjon for deretter å gå over i privat eie. I 1988 kjøpte Norges Kristelige Student- og Skoleungdomslag stedet. Idag har skolen Hald Internasjonale Senter lokaler her. Om sommeren brukes stedet som pensjonat i regi av Hald pensjonat og konferansesenter.

Bildegalleri

Referanser

Eksterne lenker
 
 Offisiell nettside for Hald pensjonat og konferansesenter

Byggverk i Lindesnes
Mandal